**Ethan Happ**, nado o 7 de maio de 1996 en Milan, Illinois, é un xogador de baloncesto profesional estadounidense. Formado na Universidade de Wisconsin, é un dos únicos seis xogadores da NCAA en rexistrar, polo menos, 2000 puntos, 1000 rebotes e 400 asistencias. Cunha altura de 2,08 m, pode xogar nas posicións de pivote e ala-pivote. Actualmente xoga no Dreamland Gran Canaria da Liga ACB.

Traxectoria
-----------

Nado en Milan, Illinois, Happ xogou ao baloncesto no Instituto Rockridge, para posteriormente finalizar a súa formación na Universidade de Wisconsin. Happ foi titular en todos os xogos durante a súa primeira temporada cos Badgers, sendo nomeado mellor *freshman* da Conferencia Big Ten. En 2019 converteuse no primeiro xogador en 25 anos en conseguir 2000 puntos e 1000 rebotes na conferencia, sendo un dos únicos seis de toda a historia do baloncesto universitario en conseguir esta marca alén de 400 asistencias. Na súa última temporada fixo unha media de 17,9 puntos, 10,3 rebotes, 1,0 asistencias e 1,2 tapóns por partido, sendo o único xogador da NCAA en liderar ao seu equipo nestes cinco apartados estatísticos.

Despois de non ser drafteado en 2019, Happ asina co Olympiacos grego, equipo co que debuta na Euroliga. Porén, esa temporada é cedido ao Vanoli Cremona da LBA, máxima categoría do baloncesto italiano. Neste equipo fai unha media de 18,3 puntos, 9,3 rebotes e 2,5 asistencias por partido. O seu rendemento sérvelle para asinar na temporada seguinte co Fortitudo Bologna, equipo italiano da Basketball Champions League. En Boloña fai unha media de 13,6 puntos, 9,3 rebotes e 3,2 asistencias por partido na liga local e 19,0 puntos, 10,0 rebotes e 3,0 asistencias na Champions League. Con todo, unha lesión no cóbado impídelle dipsutar o comezo da seguinte temporada. Após superar a lesión, en xaneiro asina polo Dinamo Sassari, onde fai unha media de 10,0 puntos, 5,6 rebotes e 2,2 asistencias por partido na liga italiana e 11,8 puntos, 6,3 rebotes e 2,5 asistencias na Champions League. Despois doutra lesión, en xaneiro de 2022 asina polo Riesen Ludwigsburg da Basketball Bundesliga, onde fai unha media de aproximadamente 9 puntos, 7 rebotes e 3 asistencias por partido na liga local e na Champions League. O 8 de xullo de 2022 anúnciase a súa fichaxe polo Río Breogán da Liga ACB.

### Clubs

Ao longo da súa carreira, Happ ten xogado para os seguintes equipos profesionais:

* Grecia Olympiacos (Euroliga, 2019)
* Italia Vanoli Cremona (LBA, 2019–2020)
* Italia Lavoropiù Fortitudo Bologna (LBA / BCL, 2020−2021)
* Italia Dinamo Banco di Sardegna Sassari (LBA / BCL, 2021)
* Alemaña MHP Riesen Ludwigsburg (BBL / BCL, 2022)
* Galiza Río Breogán (ACB / BCL, 2022−2023)
* España Dreamland Gran Canaria (ACB / Eurocup, 2023−presente)

Notas
-----

1. ↑  "El proyecto del Río Breogán toma forma". *El Progreso*. 29 de xuño de 2022.
2. 1 2  "Ethan Happ, Basketball Player". *Proballers* (en inglés). Consultado o 31 de xullo de 2022.
3. ↑  "Ethan Happ gets two year deal with Olympiakos Piraeus". *Hellenic Daily News*. July 21, 2019. Arquivado dende o orixinal o 24 de xaneiro de 2020. Consultado o January 24, 2020.
4. ↑  "Ethan Happ, novo xogador do Río Breogán". *CB Breogán*. 8 de xullo de 2022. Consultado o 8 de xullo de 2022.

Véxase tamén
------------

### Ligazóns externas

* Perfil en Sports Reference Arquivado 29 de novembro de 2021 en Wayback Machine. *(en inglés)*
* Perfil en Proballers *(en inglés)*

|  |  |
| --- | --- |
| Control de autoridades | 
* Wd: Q23771618
* ACB: 30001954
* Euroleague: 009864

 |